Title: ระเบียบกระทรวงมหาดไทยว่าด้วยการเปรียบเทียบปรับคดีความผิดตามกฎหมายว่าด้วยบัตรประจำตัวประชาชน พ.ศ. 2528

ระเบียบกระทรวงมหาดไทย

ระเบียบกระทรวงมหาดไทย
ว่าด้วยการเปรียบเทียบปรับคดีความผิดตามกฎหมาย
ว่าด้วยบัตรประจำตัวประชาชน
พ.ศ. ๒๕๒๘[๑]

เพื่อให้การเปรียบเทียบความผิดซึ่งมีโทษปรับสถานเดียวตามพระราชบัญญัติบัตรประจำตัวประชาชน
พ.ศ. ๒๕๒๖ เป็นไปด้วยความเรียบร้อย รัฐมนตรีว่าการกระทรวงมหาดไทยจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบกระทรวงมหาดไทย ว่าด้วยการเปรียบเทียบปรับคดีความผิดตามกฎหมายว่าด้วยบัตรประจำตัวประชาชน
พ.ศ. ๒๕๒๘

ข้อ ๒  ระเบียบนี้ให้ใช้บังคับเมื่อพ้นกำหนดหกสิบวันนับแต่วันประกาศเป็นต้นไป

ข้อ ๓  บรรดาระเบียบและคำสั่งอื่นในส่วนที่ได้กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔  สถานที่ทำการเปรียบเทียบตามปกติให้ใช้ที่ว่าการอำเภอ
ที่ว่าการกิ่งอำเภอ หรือที่ว่าการเขต เว้นแต่มีเหตุจำเป็นจะทำการเปรียบเทียบ ณ
ที่ใดภายในท้องที่อำเภอ กิ่งอำเภอหรือเขตนั้นก็ได้  ทั้งนี้
ให้บันทึกเหตุจำเป็นไว้ในบันทึกการเปรียบเทียบ

ข้อ ๕  การเปรียบเทียบผู้กระทำความผิดตามกฎหมายว่าด้วยบัตรประจำตัวประชาชน
ในกรณีที่มีโทษปรับสถานเดียว ให้พนักงานเจ้าหน้าที่ถามชื่อตัว ชื่อสกุล อายุ
สัญชาติ บิดามารดา อาชีพ ที่อยู่ และรายละเอียดอื่น
แล้วให้พนักงานเจ้าหน้าที่บันทึกไว้ตามแบบบันทึกถ้อยคำของผู้ต้องหาท้ายระเบียบนี้

ข้อ ๖  เมื่อผู้ต้องหายินยอมให้เปรียบเทียบปรับ
ให้พนักงานเจ้าหน้าที่บันทึกการเปรียบเทียบตามแบบท้ายระเบียบนี้
โดยคำนึงถึงพฤติการณ์แห่งการกระทำความผิด ความหนักเบาแห่งข้อหาและฐานะของผู้ต้องหาเป็นสำคัญ
เมื่อผู้ต้องหาได้ชำระค่าปรับตามที่พนักงานเจ้าหน้าที่เปรียบเทียบแล้ว
คดีนั้นเป็นอันเลิกกัน
ให้เจ้าหน้าที่เก็บรักษาบันทึกการเปรียบเทียบไว้
เมื่อครบหกปีนับแต่วันเปรียบเทียบให้จัดการทำลาย โดยปฏิบัติตามระเบียบสำนักนายกรัฐมนตรี
ว่าด้วยงานสารบรรณ พ.ศ. ๒๕๒๖

ข้อ ๗  ถ้าพนักงานเจ้าหน้าที่เห็นว่าไม่อาจเปรียบเทียบได้ไม่ว่าด้วยเหตุใด
ๆ
ให้ส่งเรื่องและผู้ต้องหาไปให้พนักงานสอบสวนผู้มีอำนาจตามกฎหมายเพื่อดำเนินการต่อไปโดยเร็ว

ข้อ ๘  เมื่อผู้ต้องหาได้ชำระค่าปรับตามที่พนักงานเจ้าหน้าที่เปรียบเทียบ
ให้ออกใบเสร็จรับเงินตามท้ายระเบียบนี้
และให้พนักงานเจ้าหน้าที่และผู้รับเงินเป็นผู้ลงลายมือชื่อในใบเสร็จรับเงินนั้น

ข้อ ๙  เงินค่าปรับที่อำเภอ กิ่งอำเภอ
หรือเขตได้รับนั้น
ให้ปฏิบัติตามระเบียบว่าด้วยการเก็บรักษาเงินและการนำเงินส่งคลัง ในหน้าที่อำเภอ
กิ่งอำเภอ หรือเขตที่ใช้บังคับอยู่

ข้อ ๑๐  กรณีใดที่ระเบียบนี้มิได้กำหนดไว้
ให้นำระเบียบกระทรวงมหาดไทย ว่าด้วยการเปรียบเทียบและการสอบสวนคดีอาญาบางประเภท
พ.ศ. ๒๕๒๑ มาใช้บังคับโดยอนุโลม

ข้อ ๑๑  คดีความผิดตามกฎหมายว่าด้วยบัตรประจำตัวประชาชนที่อยู่ในระหว่างดำเนินการของพนักงานสอบสวนก่อนวันใช้ระเบียบนี้
ให้พนักงานสอบสวนดำเนินการตามอำนาจหน้าที่ต่อไปจนกว่าคดีนั้นถึงที่สุด

ประกาศ
ณ วันที่ ๒๒ มกราคม พ.ศ. ๒๕๒๘
พลเอก
สิทธิ  จิรโรจน์
รัฐมนตรีว่าการกระทรวงมหาดไทย

[เอกสารแนบท้าย]

๑. บันทึกการเปรียบเทียบ
๒. บันทึกถ้อยคำของผู้ต้องหา
๓. ใบเสร็จรับเงิน

(ดูข้อมูลจากภาพกฎหมาย)

ปริยานุช/ผู้จัดทำ
๑๐ มกราคม ๒๕๕๖

อุษมล/ผู้ตรวจ
๑๐ มกราคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๓ ง/หน้า ๑/๙ มกราคม ๒๕๕๖